Document ID: /roh_data/filtered/fineweb-2-filterrobots_roh.jsonl.gz/6990

Schebain ch’igl era cler per Vincent Augustin, che Ladina Heimgartner na restia betg enfin la pensiun directura da RTR, n’ha el betg quintà gist uss cun la demissiun. El chapeschia dentant, ch’ina dunna da 40 onns veglia far ina midada.
L’entschatta è la surpraisa schon stada fitg gronda e l’emprim mument sun jau stà in zic trumpà.
Per Vincent Augustin, ch’è dapi il cumenzament da l’onn en uffizi, munta la tschertga d’ina nova directura ubain d’in nov directur ina gronda sfida. Quai na vegnia tenor el betg ad esser lev.
Il profil da la successura u dal successur
Davart il profil da la nova persuna al timun da RTR vegnia la SRG.R a discutar venderdi en la proxima seduta da suprastanza. Ma ils chavazzins impurtants po Vincent Augustin gia tradir:
- enconuschientscha da la scena mediala
- pront per las midadas necessarias entras la digitalisaziun
- abilitads da manar ina gronda interpresa
- pronta ed abla da s’integrar en la direcziun generala da la SRG
Impurtant sajan tut davent da fermezzas en l’economia ed il management, las enconuschientschas medialas enfin tar las relaziuns en la Rumantschia. Schebain che la Rumantschia saja pitschna, hajan las davosas persunas al timun da RTR mussà, ch’i saja pussibel da chattar candidatas u candidats che possedan tut quellas abilitads.
La procedura d’elecziun
Sco proxim definescha la suprastanza da la SRG.R il profil che la nova directura u il nov directur duai avair. Lura vegn tschertgà candidatas e candidats che correspundan a quels criteris.
Entaifer quests candidats fa la SRG.R lura lur schelta ed inditgescha al cussegl d’administraziun da la SRG SSR a Berna ina enfin duas persunas che vegnan en dumonda. Quel prenda lura la decisiun definitiva.
RR actualitad 17:00